
Mesterséges megtermékenyítés hatása a várandósok mentális problémáira

Bevezetés: A nők életében az egyik legfontosabb időszak a gyermekvállalás, amely még nagyobb hangsúlyt kap, ha a teherbeeséshez a szülők valamilyen művi megtermékenyítési módszerhez kénytelenek folyamodni. A WHO adatai szerint a mesterséges megtermékenyítések száma egyre nő, a fejlett nyugati országokban már a párok 20 %-át érinti. A várandósság előtt a mesterséges megtermékenyítési eljárások miatt átélt stressz okozta hangulatzavar fennmaradhat a terhesség ideje alatt, és így rizikót jelent többek között postpartum depresszióra, preeklampsziára, a szülés kapcsán alacsony születési súlyra, bár ebben a tekintetben a szakirodalom nincs egységes állásponton (Monti és mtsai. 2009,Vilska és mtsai 2009).

Minta: 2012. október 1. és 2013. augusztus 31 között 987 várandóst vizsgáltunk a Semmelweis Egyetem I. számú Szülészeti és Nőgyógyászati Klinikáján önkitöltős kérdőívek segítségével.

Módszer: EPDS teszttel a depressziós tüneteket, Spielberger skálával a szorongás szintjét, és a WHO QoL-Bref kérdőívvel életminőségüket mértük fel. A szociodemográfiai adatok összegyűjtéséhez egy általunk összeállított kérdőívet használtunk.

Eredmények: 987 várandós közül 100 köszönheti mesterséges megtermékenyítésnek terhességét, ezek közel fele (47%) ikerterhes, átlagéletkora 35 év, az átlagos terhességi hét 32 volt. A mesterséges megtermékenyítésen átesett várandósok 20,8%-nak volt klinikai szintű depressziója, a szorongás szintje 8,9%-nál volt magas, mely közel azonos a spontán fogant terhességek esetében talált értékekkel.

Következtetések: A mesterséges megtermékenyítés során létrejött terhességek esetében a mentális eltérések előfordulása nem mutat különbséget a spontán fogant terhességek mentális problémáinak gyakoriságától. 



